
ДО 
ОБЩИНСКИ СЪВЕТ
БУРГАС



ДОКЛАДНА ЗАПИСКА

От ДИМИТЪР НИКОЛОВ, КМЕТ НА ОБЩИНА БУРГАС



Относно: Предоставяне на парична награда на представителни отбори на бургаски спортни клубове за принос в развитието на спорта и издигане престижа на Бургас през 2023 година


УВАЖАЕМИ ОБЩИНСКИ СЪВЕТНИЦИ,

През последните четири години Община Бургас положи значителни усилия за подобряване условията за спорт в града.  Обновяването на материалната база, наситеният спортен календар, стимулирането развитието на спортния талант на младите хора чрез финансово подпомагане са все стъпки в посока създаване на подходяща среда за развитие на спорта. 
Изминалата 2023 г. беше изключително ползотворна и Бургас може да се похвали с множество високи спортни постижения, които издигат престижа на града, като добро място за спорт. Спечелените призове са заслужен успех за положения труд от спортисти, треньори и ръководство на клубовете и фактор за формиране на позитивен пример за децата и младежите, който трябва да се поощрява по всякакъв начин. 
         Най-успешна в историята на град Бургас през новия век се оказа годината за колективните спортове. За пръв път два представителни отбора играха финал за Републиканска титла – Волейболен клуб „Нефтохимик 2010“ и Баскетболен клуб „Черноморец“.
Волейболистите станаха Републикански шампиони, а баскетболистите от „Черноморец“ завършиха на второ място. През спортно-състезателната 2022/2023 година Волейболен клуб „Дея Спорт“ се представи отлично в Републиканския шампионат, като от новия спортно-състезателен сезон разви много успешно и женски отбор.
ВК „Нефтохимик-2010“ Бургас участва в Шампионска лига и втория по сила турнир CEV-Cup – сезон 2023/2024 г. Всички разходи за самолетни билети, такса участие, картотекиране, медицински застраховки, съдийски такси и настаняване на съдии и гостуващи отбори в Бургас, са за сметка на ВК „Нефтохимик-2010“. Отделно от това в школата на клуба работят 4 треньора с 5 отбора подрастващи.
[bookmark: _GoBack]Детската школа на клуба също работи за завоюване на високи спортни постижения. От школата през последните години се реализираха националните състезатели Г. Петров и Д. Карягин. Г. Петров беше част от настоящия шампионски отбор. Д. Карягин игра през последните два сезона в елитни отбори от Италия, Полша и Франция.
Настоящата година е най-успешната в новата история и на ФК "Черноморец 1919" Бургас. Мъжкият представителен отбор е включен в групата на професионалните отбори във Втора Професионална футболна лига. Развитието на младите спортисти е в основата за над стогодишната история на клуба и те са много важна част от него. Организирани са турнири в програмата на юношите, което ще подобри тяхното физическо и техническо ниво. Към мъжкия представителен отбор се сформира дублиращ отбор, чиято цел е юношите старша възраст да бъдат подготвяни за първия отбор, като треньорите от Първия отбор ще спускат програма, която е необходима за адекватна подготовка на юношите. Тази година юношите  отново участват в две зонални първенства, както и във всички турнири, организирани от Български футболен съюз. 
През настоящия сезон, треньорите в Сдружение футболен клуб „Нефтохимик 1962“ отбелязват значително увеличение на децата и младежите, които желаят да се занимават с футбол. Същевременно е разширен обхватът на участие в първенства и турнири за различните възрастови групи, по-конкретно на елитната група. 
След успешна реализация в мъжко направление, ВК „Дея Спорт” взе решение да се заяви участие на женски отбор в най-високия ешелон на държавно първенство. Женският отбор е обезпечен на подобаващо ниво, като при селекцията са привлечени 4-5 млади и перспективни състезателки, някои от тях национали на България, както и 2-3 по-опитни състезатели. 
Мъжкият отбор завоюва за втора поредна година право за участие в Европейските клубни турнири и се представи на много добро ниво. В настоящия републикански шампионат волейболистите на ВК „Дея Спорт” се представят отлично. 
Приятната изненада в колективните спортове в страната през 2023 година безспорно е представянето на мъжкия Баскетболен клуб "Черноморец". Баскетболистите ни играха финален плейоф през сезон 2022 г. - 2023 г., а през настоящия сезон са непобедими и победиха всичките си конкуренти в Националната баскетболна лига .
Хандбален клуб „Фрегата“ участва успешно в „А“ републиканска хандбална група, като към декември месец тази година заема четвърто място и връща старата слава на град Бургас, като основен център в този спорт.
Тези успехи на спортните клубове несъмнено имат принос за увеличаване славата на Бургас, като град на спорта. Значително по-голяма добавена стойност носят те обаче, за увеличаване интереса и привличането на децата и учениците към активните спортове, като съществена част от постигането на здравословен начин на живот и движение от най-ранна възраст. 
От своя страна устойчивите инвестиции на Община Бургас - в различните професионални и масови спортове и в спортната инфраструктура са ясно доказателство за осъзнатото намерение на Общината да продължи да инвестира в развитието на спорта във всичките му аспекти, като важен фактор на влияние върху демографското развитие на града и предпоставка за утвърждаването му, като привлекателно място за здравословен и активен живот. 
Изложеното обосновава необходимостта от стимулиране на представителните отбори на бургаски спортни клубове за принос в развитието на спорта, издигане престижа на Бургас през 2023 година. 
Ето защо основание чл. 6 от Закона за физическото възпитание и спорта, предлагам да се предостави парична награда на представителните отбори на бургаски спортни клубове за принос в развитието на спорта и издигане престижа на Бургас през 2023 година, както следва: Сдружение Волейболен клуб "Нефтохимик 2010" – 20 000 лв.; Сдружение Волейболен клуб "Дея Спорт" – 20 000 лв.; Сдружение Футболен клуб "Черноморец 1919" – 20 000лв.; Сдружение "Футболен клуб Нефтохимик Бургас 1962" – 10 000 лв.; Сдружение Баскетболен клуб "Черноморец" – 20 000лв.; Сдружение Хандбален клуб "Фрегата" – 10 000 лв.
Предприемането на незабавни действия за получаване на този стимул през бюджетната година обосновават необходимостта от допускане на предварително изпълнение на предлаганото решение, при условията на чл. 60, ал.1 от Административно-процесуалния кодекс.
              Във връзка с горе изложеното и на основаниe чл. 21, ал. 1, т. 6 и ал. 2 от Закона за местното самоуправление и местната администрация, предлагам Общински съвет - Бургас да вземе следното:

РЕШЕНИЕ:


1. Дава съгласие да бъдат разчетени допълнителни средства за спорт за 2023 г. по Приложение „Субсидиране на други дейности в спорта за 2023 г.“ по следния начин:
· нова т.31.. – Парична награда на представителните отбори на бургаски спортни клубове за принос в развитието на спорта и издигане престижа на Бургас през 2023 година в размер на 100 000 (сто хиляди ) лева, в т.ч. на Сдружение Волейболен клуб „Нефтохимик 2010“, ЕИК 102649967 – 20 000 лв.; Сдружение Волейболен клуб "Дея Спорт", ЕИК 176810456 – 20 000 лв.; Сдружение Футболен клуб "Черноморец 1919" Бургас, ЕИК 176913805 – 20 000лв.; Сдружение "Футболен клуб Нефтохимик Бургас 1962", ЕИК 176730394 -  10 000 лв.; Сдружение Баскетболен клуб "Черноморец" Бургас, ЕИК 177206188 – 20 000 лв.; Сдружение Хандбален клуб "Фрегата" Бургас, ЕИК 102916982 – 10 000 лв.


1. Финансовите средства по точка I са за сметка на издръжката на Общинска администрация, §10-20 „Външни услуги“.

1. На основание чл. 60, ал. 1 от Административнопроцесуалния кодекс, допуска предварително изпълнение на решението, с оглед предприемане на незабавни действия за получаване на този стимул през бюджетната година.

  

 С уважение,

ДИМИТЪР НИКОЛОВ 
КМЕТ НА ОБЩИНА БУРГАС

